題巴州光福寺楠木
作者：嚴武
朝代：唐

paragraphs: 楚江長流對楚寺，楠木幽生赤崖背。
臨谿插石盤老根，苔色青蒼山雨痕。
高枝鬧葉鳥不度，半掩白雲朝與暮。
香殿蕭條轉密陰，花龕滴瀝垂清露。
聞道偏多越水頭，煙生霽歛使人愁。
月明忽憶湘川夜，猨呌還思鄂渚秋。
看君幽靄幾千丈，寂寞窮山今遇賞。
亦知鐘梵報黃昏，猶臥禪牀戀奇響。